SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-2-14/22

**2022. gada 29. novembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

**komisijas deputāti**:

**Raimonds Bergmanis**

**Edvīns Šnore**

**Jānis Skrastiņš**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Andrejs Vilks**

**Edmunds Zivtiņš**

**uzaicinātās personas:**

* Labklājības ministrijas valsts sekretāra vietniece **Elīna Celmiņa**
* Veselības ministrijas parlamentārais sekretārs **Ilmārs Dūrītis**
* Veselības ministrijas Projektu vadības departamenta vadītāja **Liega Zalcmane**
* Nacionālā veselības dienesta Klientu apkalpošanas centra vadītāja **Lāsma Matjuka**
* Iekšlietu ministrijas Valsts sekretārs **Dmitrijs Trofimovs**
* Iekšlietu ministrijas Valsts sekretāra vietnieks, Juridiskā departamenta direktors **Jānis Bekmanis**
* Iekšlietu ministrijas Valsts sekretāra vietnieks, Juridiskā departamenta direktors **Vilnis Vītoliņš**
* Ekonomikas ministrijas Administrācijas vadītāja **Dace Gaile**
* Ekonomikas ministrijas vecākā eksperte **Marina Podvinska**
* Finanšu ministrijas Juridiskā departamenta direktors **Larijs Martinsons**, vecākā eksperte **Līga Vucēne**
* Vides aizsardzības un reģionālās attīstības ministrijas vadošais eksperts **Arnis Šults**
* Rīgas Domes priekšsēdētāja padomniece **Signe Grūbe**
* RP SIA “Rīgas satiksme” valdes priekšsēdētāja **Džineta Innusa**
* Latvijas Pašvaldību savienības Padomniece veselības un sociālajos jautājumos **Ilze Rudzīte**
* Biedrības "Gribu palīdzēt bēgļiem" valdes locekles **Linda Jākobsone-Gavala, Evija Strupiša**

**citas personas:**

Saeimas Juridiskā biroja vadītājas vietniece Anita Kozlovska

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds un E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Aktuālā situācija atbalsta sniegšanā Ukrainas civiliedzīvotājiem, problēmas un to risinājumi.

2. Grozījums Ukrainas civiliedzīvotāju atbalsta likumā (9/Lp14) 1. lasījums.

3. Komisijas darbības organizatoriskie jautājumi.

3. Dažādi.

**R.Bergmanis** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Aktuālā situācija atbalsta sniegšanā Ukrainas civiliedzīvotājiem, problēmas un to risinājumi.

R.Bergmanis uzsver izskatāmā jautājuma aktualitāti un aicina sākt tā izskatīšanu. Dod vārdu Iekšlietu ministrijas pārstāvjiem.

**D.Trofimovs** demonstrē prezentāciju, kuras laikā informē komisiju par Iekšlietu ministrijas sagatavoto ukraiņu uzņemšanas plānu (šobrīd sagatavota šī plāna trešā versija, ar kuru tiek iepazīstināta komisija). Kā būtisku pozitīvo momentu uzsver izņēmumu, ka šīm personām nav nepieciešams pieprasīt patvērumu (13,5mlj. ukraiņu ir atstājuši teritoriju un ieceļojuši ES). Tālāk iepazīstina komisiju ar statistikas datiem. Norāda, ka parlamentārais sekretārs būs atbildīgā amatpersona, kas nodrošinās ministrijas saikni ar parlamentu. Akcentē, ka šobrīd likums juridiski darbojas tā, ka primārais atbalsts darbojas bez termiņa ierobežojuma. Ekonomikas ministrija atbilstoši politiskajai gribai vienmēr ātri un efektīvi sagatavo nepieciešamo normatīvo regulējumu. Skaidrībai par termiņiem būtu jābūt, lai būtu skaidrība arī attiecībā pret budžeta plānošanu.

Turpinājumā iepazīstina komisiju ar Iekšlietu ministrijas sagatavoto plāna projektu – tajā iekļautie pasākumi paredz esošo atbalsta pasākumu turpināšanu šā brīža apjomā. Projektā paredzēti pasākumi vienpadsmit rīcības virzienos:

personu uzņemšana un reģistrācija, informēšanas pasākumi;

izmitināšana un ēdināšana;

dokumentu noformēšana;

sociālā palīdzība, pakalpojumi un finansiālais atbalsts;

pasākumi nepilngadīgo aizsardzībai;

izglītība;

veselības aprūpes pakalpojumi;

ar nodarbinātību saistītie pakalpojumi;

sociālās integrācijas pasākumi;

valsts un valsts robežas drošības, sabiedriskās kārtības un personas drošības nodrošināšana;

tiesiskā regulējuma pilnveide.

Plānā iekļauto pasākumu īstenošanai šobrīd aprēķinātais indikatīvi nepieciešamais finansējums ir 214 073 012euro.

Tāpat informē, ka ministrija sagatavojusi virkni grozījumu – tie paredz aktualizēt atbilstoši esošajai attīstības situācijai Ukrainas civiliedzīvotājiem izsniedzamo uzturēšanās tiesību apliecinošos dokumentus, liekot uzsvaru uz PMLP pienākumu izsniegt termiņuzturēšanās atļaujas; paredz pagarināt Ukrainas civiliedzīvotāja ceļošanas dokumenta derīguma prezumpciju; paredz tieši noteikt tiesības atļaut ieceļot valstī ar transportlīdzekli, kuram nav līdzi dalībai ceļu satiksmē paredzēto dokumentu (transportlīdzekļa vadītāja apliecība, reģistrācijas, valsts tehniskās apskates dokumentiem), lai dotos uz uzturēšanās (izmitināšanas) vietu; paredz precizēt profesionālās kvalifikācijas atzīšanu.

Paredzēts, ka plāna projekts tiks iesniegts izskatīšanai Ministru kabineta 2022. gada 6. decembra sēdē.

**A.Latkovskis** iebilst par procedūru, aicinot sākumā uzklausīt iesniedzējus par likumprojektu, lai saprastu, vai tam ir atbalsts, pēc tam varētu vienoties par pārējiem jautājumiem – vēlas noskaidrot komisijas viedokli.

**R.Bergmanis** piekrīt.

2. Grozījums Ukrainas civiliedzīvotāju atbalsta likumā (9/Lp14) 1. lasījums.

**R.Bergmanis** dod vārdu likumprojekta iniciatoriem – RP SIA “Rīgas satiksme” pārstāvei.

**Dž.Innusa** skaidro, ka deputātu iesniegtais likumprojekts tapis uz RP SIA “Rīgas satiksme” ierosinājumu pamata – uzņēmums plāno atkārtoti ziedot Ukrainai vismaz desmit autobusus (11 autobusi tika ziedoti martā), kuri vēl ir labā tehniskā stāvoklī, taču to specifikācija ir  Euro 2, Euro 3 dīzeļa dzinēji, kas neatbilst šobrīd Rīgā izvirzītajām daudz augstākajām ekoloģiskajām prasībām.  Līdz ar to nepieciešami grozījumi likumā, kas atļaus kapitālsabiedrībām ziedot preces ar nulles bilances vērtību. Plānots, ka šogad ar Rīgas domes atbalstu šos autobusus nogādās Ukrainā, kura vairākkārtīgi ir izteikusi lūgumus pēc šāda atbalsta.

Šobrīd Ukrainas civiliedzīvotāju atbalsta likuma 11.2 panta “Par pašvaldību kapitālsabiedrību tiesībām ziedot mantu” pirmā daļa paredz, ka pašvaldības kapitālsabiedrība vai kapitālsabiedrība, kurā šai pašvaldībai piederošā daļa pamatkapitālā pārsniedz 50 procentus, vai kapitālsabiedrība, kurā attiecīgās pašvaldības kapitālsabiedrībai piederošā daļa pamatkapitālā pārsniedz 50 procentus, var dāvināt (ziedot) vispārējam atbalstam Ukrainas sabiedrībai mantu, kuras bilances vērtība ir nulle *euro* un kura nav nepieciešama šādas kapitālsabiedrības saimnieciskajai darbībai.

Minētā panta piektā daļa noteic, ka šā panta pirmajā daļā minētā kapitālsabiedrība dāvināšanai (ziedošanai) vispārējam atbalstam Ukrainas sabiedrībai drīkst atvēlēt ne vairāk par 20 procentiem no iepriekšējā pārskata gada peļņas summas, kas samazināta par kapitālsabiedrības attiecīgajā pārskata gadā saņemto valsts budžeta dotāciju Covid-19 radītās krīzes seku mazināšanai, vai gadījumā, ja iepriekšējā gada pārskats vēl nav apstiprināts, — ne vairāk par 20 procentiem no provizoriskajos finanšu rādītājos prognozētās peļņas summas, kas samazināta par kapitālsabiedrības attiecīgajā pārskata gadā saņemto valsts budžeta dotāciju Covid-19 radītās krīzes seku mazināšanai.

Lai atvieglotu ziedojumu veikšanas kārtību, tiesību aktu projektā ir paredzētas pašvaldību kapitālsabiedrībām tiesības pēc gada pārskata apstiprināšanas gada laikā (2022. gadā) atkārtoti dāvināt (ziedot) mantu Ukrainas sabiedrības vispārējam atbalstam.

Lūdz atbalstīt likumprojektu.

**L.Martinsons** informē, ka ministrija sagatavojusi rakstisku atzinumu par likumprojektu, kas pēc tā parakstīšanas nekavējoties tiks iesniegts komisijai. Konceptuālu iebildumu nav.

**A.Kozlovska** komentē, ka šobrīd spēkā esošajā likumā ir nosacījumi attiecībā uz kapitālsabiedrību iespējām ziedot – tur ir vairāki ierobežojumi. Šis pārejas noteikums paredz gana šauru un terminētu ierobežojumu, tam ir nozīme tikai gada beigās, tādēļ vērš uzmanību, ka grozījums jāpieņem savlaicīgi – decembrī, tādēļ tas izskatāms steidzamības kārtībā. Konceptuālu iebildumu nav. Aicina lūgt iekļaut šī likumprojekta izskatīšanu Saeimas šīs nedēļas darba kārtībā. Uzsver, ka labums, ko sabiedrība iegūtu no piedāvātā regulējuma, būtu lielāks nekā piemērojot parasto kārtību – nododot šos autobusus metāllūžņos.

**E.Zivtiņš** vaicā, vai tas iespaidotu visu RS kopumā, vai tas neradītu problēmas?

**A.Kozlovska** skaidro, ka norma attiecās ne tikai uz RS, bet uz visām pašvaldību kapitālsabiedrībām atkārtota ziedojuma gadījumā gada laikā.

**R.Bergmanis** aicina deputātus **konceptuāli atbalstīt** likumprojektu un atbalstīt tā virzību **1.lasījumam** Saeimā 1. decembra sēdē, bet **2.lasījumam** – 8. decembrī.

*Deputāti* ***konceptuāli******atbalsta*** *likumprojektu un* ***atbalsta*** *likumprojekta virzīšanu izskatīšanai Saeimas sēdē* ***1.lasījumā****.*

**R.Bergmanis** aicina atbalstīt **steidzamības** noteikšanu šim likumprojektam.

*Deputāti* ***atbalsta*** *likumprojekta* ***steidzamību****.*

**R.Bergmanis** aicina noteikt **priekšlikumu iesniegšanas termiņu** šim likumprojektam – **2. decembris plkst. 17.00.**

*Deputātiem nav iebildumu.*

**R.Bergmanis** aicina noteikt **referentu** šim likumprojektam un piedāvā E.Šnores kandidatūru referentam par likumprojektu.

**E.Šnore** piekrīt.

*Deputātiem nav iebildumu.*

***Referents*** *likumprojektam –* ***E.Šnore****.*

**LĒMUMS:**

**-** konceptuāliatbalstīt likumprojektu “Grozījums Ukrainas civiliedzīvotāju atbalsta likumā” (9/Lp14)unvirzīt izskatīšanai Saeimas 1. decembra sēdē pirmajā lasījumā, bet Saeimas 8. decembra sēdē – otrajā lasījumā;

- lūgt Saeimu noteikt likumprojektam steidzamību;

- lūgt noteikt priekšlikumu iesniegšanas termiņu otrajam lasījumam – 2. decembris plkst. 17.00;

- noteikt par referentu E.Šnori.

*Sēdes dalībnieki turpina iepriekš uzsāktās debates par aktuālo situāciju atbalsta sniegšanā Ukrainas civiliedzīvotājiem, problēmām un to risinājumiem.*

***Komisija uzskata****, ka nepieciešams noteikt, ka* ***šobrīd pieejamais atbalsts*** *Ukrainas kara upuriem Latvijā* ***tiks nodrošināts arī pēc 2022. gada 31. decembra****.*

*Tāpat* ***komisija vienojas par vēstules nosūtīšanu*** *atbildīgajām institūcijām saistībā ar beigušos iespēju Ukrainas civiliedzīvotājiem pieteikties* ***bezmaksas latviešu valodas apguvei****, kas ir ļoti svarīgs nodarbinātības faktors un kopumā strauji risināma problēma.*

**R.Bergmanis** aicina visus klātesošo institūciju pārstāvjus sagatavot un iesūtīt savus priekšlikumus konstatēto problēmu risināšanai.

3. Komisijas darbības organizatoriskie jautājumi.

**R.Bergmanis** informē par komisijas sēžu norises vietu un laikiem, aicina deputātus pēc iespējas ātrāk iesniegt dokumentus speciālo atļauju darbam ar valsts noslēpumu saņemšanai, jo ir plānotas arī klasificētas sēdes.

Pieļauj komisijas sēžu organizēšanu arī hibrīdrežīmā.

Noslēgumā apspriež apakškomisiju izveidošanas iespējas, piedāvā savstarpējās saziņas veidu Whatsapp grupā, pauž vēlmi sadarboties ar citu valstu parlamentu aizsardzības komisijām, kā arī ierosina rīkot izbraukuma sēdes.

Informē, ka komisijai nepieciešams lemt par iepriekšējai Saeimai skatīto iesniegto likumprojektu izskatīšanas turpināšanu.

R.Bergmanis pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 12.00.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa